Κωστής Βαΐτσος

Ο Κωνσταντίνος (Κωστής) Βαΐτσος (γενν. 1942) είναι Έλληνας οικονομολόγος, πανεπιστημιακός και πολιτικός.

Βιογραφικά στοιχεία
Γεννήθηκε το 1942 στην Αθήνα. Πήρε πτυχίο Οικονομικών από το Πανεπιστήμιο Γέιλ στις ΗΠΑ και πραγματοποίησε  μεταπτυχιακές σπουδές στη Σχολή Διοίκησης Επιχειρήσεων του πανεπιστημίου Χάρβαρντ (Ηarvard Business School). Από το Χάρβαρντ έλαβε και το διδακτορικό του δίπλωμα.

Δίδαξε στα πανεπιστήμια Χάρβαρντ, Σάσεξ και Αθηνών (όπου κατείχε την έδρα της Πολιτικής Οικονομίας). Το 1979 ανακηρύχθηκε επίτιμος καθηγητής Διεθνούς Εμπορίου του πανεπιστημίου του Εδιμβούργου.

Παράλληλα, υπήρξε σημαντικό στέλεχος διεθνών οργανισμών. Ως εμπειρογνώμονας του ΟΗΕ, διετέλεσε σύμβουλος πολλών κυβερνήσεων αναπτυσσόμενων χωρών σε διαπραγματεύσεις τους με πολυεθνικές εταιρείες σε θέματα επενδύσεων και εργατικού δυναμικού.

Επί σειρά ετών ήταν μέλος του Διοικητικού Συμβουλίου της Εταιρείας Διεθνούς Ανάπτυξης (Society for International Development, SID) στην Ουάσινγκτον, ενώ διετέλεσε και πρόεδρος του Ινστιτούτου Διεθνών Σπουδών στη Βραζιλία.

Στις κυβερνήσεις του Ανδρέα Παπανδρέου διετέλεσε διοικητής της Εμπορικής Τράπεζας από τον Οκτώβριο του 1981 ως τον Ιούλιο του 1982, υφυπουργός Εθνικής Οικονομίας από τον Ιούλιο του 1982 ως τον Σεπτέμβριο του 1983 και αναπληρωτής υπουργός Εθνικής Οικονομίας από τον Σεπτέμβριο του 1983 ως τον Ιούλιο του 1985.

Για επτά χρόνια, από το 2001 μέχρι το 2008, διετέλεσε πρόεδρος του Διεθνούς Αερολιμένα Αθηνών «Ελευθέριος Βενιζέλος».

Παραπομπές

Έλληνες υφυπουργοί Εθνικής Οικονομίας
Έλληνες οικονομολόγοι
Απόφοιτοι του Πανεπιστημίου Γέιλ